"आपश्चित् अब्विकाराः सोमाश्च "स्वयशसः स्वायत्तयशस्काः "देवीः द्योतमानाः सन्तः "सदःसु सदनेषु स्थानेषु "इन्द्रं "वरुणं च "देवता एते द्वे देवते "धुः धारयन्ति अवस्थापयन्ति । सोमेनाप्यायिता हि देवताः स्वे स्वे स्थानेऽवतिष्ठन्ते । यद्वा । वसतीवर्याख्या आप एव सोमाभिषवद्वारा सदनेष्विन्द्रं वरुणं च धारयन्ति । तयोरिन्द्रावरुणयोः "अन्यः एकः "प्रविक्ताः पृथक्कृताः पुण्यापुण्य विवेकेन विचित्रफलभोक्त्रीः "कृष्टीः प्रजा असांकर्येण "धारयति । "अन्यः इन्द्रः "वृत्राणि शत्रुजातानि "अप्रतीनि अन्यैरप्रतिगतानि "हन्ति हिनस्ति ।
